**Rendhagyó orosz óra**

Kazah vendéghallgatók látogatása az összevont, rendhagyó orosz órán.

2014 december 11-én az Eszterházy Klubban összevont rendhagyó orosz órára került sor, melyen részt vettek dr. Tóth Éva tanárnő orosz idegenforgalmi szaknyelvi kurzusának és Tóth Judit tanárnő orosz középhaladó csoportjának hallgatói. Jelen voltak más, az orosz nyelv és kultúra iránt érdeklődő hallgatók és tanárok is, valamint az Egri Orosz Nyelvi Klub vezetője, Afanaszjeva Natalja.

A rendezvényre ellátogatott két doktorandusz hallgató, **Altynbek Zhakupov** és **Berdenov Zharas**, akik Kazahsztánból érkeztek főiskolánkra egy hónapos tanulmányútra 2014. novemberében. A rendhagyó orosz órán való részvétel egri tartózkodásuk utolsó programja volt, búcsúlátogatás, mivel másnap elutaztak.

A kazah vendégek orosz nyelvű prezentációt tartottak, melyben bemutatták országukat a magyar hallgatók számára. Ezt követően Bakó Erik turizmus szakos hallgató tartott előadást Oroszországról, majd Tóth Judit tanárnő osztotta meg 2014 júliusában Moszkvában és az Arany Gyűrű városaiban szerzett élményeit és mutatta be fotóit.

Mindezekből sok érdekeset tudhattak meg a jelenlévők a mai Oroszország életéről, kultúrájáról, mindennapjairól. A prezentációk után mindenkit megvendégeltünk szamovárban készült teával, orosz édességekkel, kvasszal, valamint a hallgatók által készített orosz salátákkal és pirogokkal. Kóstolás közben a résztvevők kötetlen beszélgetést folytattak a kazah vendégekkel és közös éneklése is sor került: Hernádi Györgyi tanárnő gitárkíséretével megtanultunk egy orosz népdalt.

A rendezvény a Komplex nemzetköziesítési programfejlesztés az Eszterházy Károly Főiskolán TÁMOP 4.1.2. D-12/1/KONV-2012-0002 projekt támogatásával valósult meg. E projekt keretében 2013 óta főiskolánkon rendszeresen szervezünk különböző interkulturális programokat, melyeknek fő célja a nyelvtanulási motiváció erősítése, a nyelvtanulás ösztönzése a tanult nyelv kultúrájának jobb megismerése révén.

A mai rendhagyó orosz óra erre kiválóan alkalmasnak bizonyult!